Úradný vestník L 049 , 19/02/1998 S. 0001 - 0002



Rozhodnutie Rady a Komisie z 26. januára 1998 o uzatvorení Dohody o partnerstve a spolupráci medzi Európskymi spoločenstvami a ich členskými štátmi na jednej strane a Ukrajinou na strane druhej [1] (98/149/ES, ESUO, Euratom) RADA EURÓPSKEJ ÚNIE, KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, a najmä na jej článok 54 ods. 2, poslednú vetu článku 57 ods. 2 a článok 66, článok 73c ods. 2, článok 75, článok 84 ods. 2, články 99, 100, 113 a 235 v súvislosti s druhou vetou článku 228 ods. 2 a druhým pododsekom článku 228 ods. 3 tejto zmluvy, so zreteľom na Zmluvu o založení Európskeho spoločenstva uhlia a ocele, a najmä na jej článok 95, so zreteľom na Zmluvu o založení Európskeho spoločenstva pre atómovú energiu, a najmä na jej článok 101, so zreteľom na súhlas Európskeho parlamentu [2], po porade s Poradným výborom ESUO a so súhlasom Rady, so zreteľom na schválenie Radou v súlade s článkom 101 Zmluvy o založení Európskeho spoločenstva pre atómovú energiu, keďže uzatvorenie Dohody o partnerstve a spolupráci medzi Európskymi spoločenstvami a ich členskými štátmi na jednej strane a Ukrajinou na druhej strane, ktorá bola podpísaná 14. júna 1994 v Luxemburgu, prispeje k dosiahnutiu cieľov Európskych spoločenstiev; keďže účelom tejto dohody je posilniť väzby, ktoré vznikli najmä na základe Dohody medzi Európskym hospodárskym spoločenstvom a Európskym spoločenstvom pre atómovú energiu a Zväzom sovietskych socialistických republík o obchode a obchodnej a hospodárskej spolupráci, ktorá bola podpísaná 18. decembra 1989 a schválená rozhodnutím 90/116/EHS [3]; keďže určité záväzky stanovené dohodou o partnerstve a spolupráci mimo rámca obchodnej politiky spoločenstva ovplyvňujú alebo by mohli ovplyvňovať dojednania stanovené aktmi spoločenstva prijatými v oblasti práva usadiť sa a v oblasti dopravy a zaobchádzania s podnikmi; keďže uvedená dohoda stanovuje pre Európske spoločenstvo určité záväzky vzhľadom na pohyb kapitálu a platieb medzi spoločenstvom a Ukrajinou; keďže pokiaľ má uvedená dohoda popritom vplyv na smernicu Rady 90/434/EHS z 23. júla 1990 o spoločnom systéme zdanenia uplatniteľného pri fúziách, rozdeleniach, prevodoch aktív a výmene akcií týkajúcich sa spoločností z rôznych členských štátov [4] a má vplyv aj na smernicu Rady 90/435/EHS z 23. júla 1990 o spoločnom systéme zdanenia uplatniteľnom na materské a dcérske spoločnosti z rôznych členských štátov [5], ktoré vychádzajú z článku 100 Zmluvy o založení Európskeho spoločenstva, mal by sa tento článok použiť ako právny základ; keďže určité ustanovenia uvedenej dohody ukladajú spoločenstvu povinnosti v oblasti poskytovania služieb, ktoré presahujú cezhraničný rámec; keďže pre určité ustanovenia uvedenej dohody, ktoré má spoločenstvo vykonať, neurčuje Zmluva o založení Európskeho spoločenstva bližšie určenú pôsobnosť; keďže je preto nevyhnutné použiť článok 235 Zmluvy o založení Európskeho spoločenstva, ROZHODLI TAKTO: Článok 1 Dohoda o partnerstve a spolupráci medzi Európskymi spoločenstvami a ich členskými štátmi na jednej strane a Ukrajinou na druhej strane, ako aj protokol, vyhlásenia a výmena listov sa týmto schvaľujú v mene Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu. Znenia uvedených aktov sú pripojené k tomuto rozhodnutiu. Článok 2 1. Postoj, ktorý má zaujať spoločenstvo v rade pre spoluprácu a Výbore pre spoluprácu, určuje Rada na návrh Komisie alebo v prípade potreby Komisia, v každom prípade v súlade s príslušnými ustanoveniami Zmlúv o založení Európskeho spoločenstva, Európskeho spoločenstva uhlia a ocele a Európskeho spoločenstva pre atómovú energiu. 2. V súlade s článkom 86 dohody o partnerstve a spolupráci predseda Rady predsedá rade pre spoluprácu a predkladá postoj spoločenstva. Zástupca Komisie predsedá Výboru pre spoluprácu v súlade s jeho rokovacím poriadkom a predkladá postoj spoločenstva. 3. Rozhodnutie uverejniť odporúčania rady pre spoluprácu a Výboru pre spoluprácu v Úradnom vestníku Európskych spoločenstiev prijme Rada a Komisia pre každý prípad osobitne. Článok 3 Predseda Rady predloží v mene Európskeho spoločenstva oznámenie ustanovené v článku 108 dohody [6]. Predseda Komisie predloží takéto oznámenie v mene Európskeho spoločenstva uhlia a ocele a Európskeho spoločenstva pre atómovú energiu. V Bruseli 26. januára 1998 Za Komisiu J. Santer predseda Za Radu predseda R. Cook [1] Táto Dohoda o partnerstve a spolupráci bola podpísaná 14. júna 1994 Európskymi spoločenstvami a vtedajšími dvanástimi členskými štátmi a Ukrajinou. Po rozšírení Únie bol 10. apríla 1997 podpísaný s Ukrajinou dodatkový protokol, na základe ktorého sa mohli popri ostatných dvanástich členských štátoch stať členmi dohody Rakúsko, Fínsko a Švédsko a verzie vo švédčine a fínčine získali úradný charakter.Spoločenstvá a ich členské štáty sa po dokončení nevyhnutných postupov pri uzatváraní tejto dohody o partnerstve ďalej rozhodli dočasne vykonávať dodatkový protokol až do nadobudnutia účinnosti tohto protokolu v súlade s článkom 4. Na základe toho má text dohody o partnerstve obsiahnutý vo fínskom a švédskom vydaní úradného vestníka úradný charakter, ktorý získal dodatkovým protokolom.Dohoda o partnerstve a spolupráci s Ukrajinou nadobudne účinnosť 1. marca 1998, pretože zmluvné strany dohody uzatvorenie postupov stanovených v článku 108 ods. 2 dohody úplne oznámili 29. januára 1998. [2] Ú. v. ES C 339, 18.12.1995, s. 42. [3] Ú. v. ES L 68, 15.3.1990, s. 1. [4] Ú. v. ES L 225, 20.8.1990, s. 1. [5] Ú. v. ES L 225, 20.8.1990, s. 6. [6] Generálny sekretariát Rady uverejní dátum nadobudnutia účinnosti dočasnej dohody v Úradnom vestníku Európskych spoločenstiev. --------------------------------------------------